АҞӘА, рашәара 18 – Sputnik. Аԥсны Агәаҭаратә палата иаанарԥшит арепатриациа афонд аҟны ихықәкылатәым аԥарахархәара аҭыԥ шамаз ҳәа аҳәамҭа ҟалҵеит Абиуџьети, акредиттә еиҿкаарақәеи, ашәахтәқәеи, афинансқәеи рзы аилак ахантәаҩы Натали Смыр.
"Ҳнапаҿы иаҳку аҳасабырбақәа ишаҳдырбо еиԥш, Агәаҭаратә палата иаанарԥшит арепатриациа афонд аҟны ихықәкылатәым, ихырҳагам аԥарахархәара аҭыԥ шамаз. 2018 шықәсазы ирепатриантцәам рзы иаахәан х-миллионки 800 нызқьи мааҭ ҳәа ауаҭахи ҩбеи бжаки миллион мааҭ ҳәа аҩни", – лҳәеит лара.
Ауаҭах изаахәан уаанӡатәи Аԥсны Ашәарҭадаратә хеилак амаӡаныҟәгаҩ Муҳамед Кьылба ҳәа азгәалҭеит адепутат.
Афинанстә еилагарақәа рахьтә Агәаҭаратә палата иалнакааит убасгьы миллионк мааҭ инареиҳаны изықәхарџьхаз апальмақәа раахәара, урҭ Аҳәынҭеилакы ашҭаҿы еиҭаҳан.
Адепутат иацылҵеит убасгьы, арепатриант истатус змам ауааԥсырагьы афонд аҟынтә аматериалтә цхыраара шрыҭаз.
Арепатриациа афонд аиҳабы Енвер Чамагәуа адепутатцәа рызҵаарақәа рҭак ҟаҵауа иҳәеит, иахьазы амчра змоу азакәанԥҵара инақәршәаны, Арепатриациазы аҳәынҭқарратә еилакы иҟанаҵо азыҳәарала шакәу афонд аԥара шоунажьуа.
Аԥсны Жәлар реизара – Апарламент аилатәара мҩаԥысит аԥшьашы, хәажәкыра 18 рзы.
Иара убас шәаԥхьар ҟалоит:
- Аԥснытәи аихамҩа абиуџьетнҭыҵтә фондқәа рҿаԥхьа 33 миллион ауал ақәуп